《题徐昭法先生涧上草堂画兼贻西照头陀》
清代·王式丹

鼎湖昼曀龙无所，席藁孤臣泪如雨。香草庵前魂夜飞，臣报其君子肖父。

一树冬青半欲枯，枝上灵禽自俦伍。铁函荒井抱遗编，时有风流照毫楮。

翛然落墨仿倪迂，寂寂空岩带平楚。当年思肖画兰花，只画根茎不画土。

涧上襟情亦似之，自与草堂心独苦。我今读画缅遗风，江南鬼哭珍珠坞。

埋骨凭将卖字人，更与流传《表忠补》。好把严陵五百篇，留伴此图共千古。

作者简介：（1645—1718）江苏宝应人，字方若，号楼村。积学嗜古，为诸生即有盛名。年近六十始中举，康熙四十二年进士第一，授修撰。五十二年，遭江南科场案牵连，久之始白。工诗，宋荦选其诗入《江左十五子诗选》。有《楼村集》。